„ Ég held að með þessu úrræði höfum við komið í veg fyrir töluvert af innlögnum á spítalann , “ segir Sólrún Rúnarsdóttir , hjúkrunarfræðingur og hótelstjóri á sjúkrahóteli Landspítala . Páll Matthíasson , forstjóri Landspítalans , sagði í viðtali við Morgunblaðið í liðinni viku að tilkoma sjúkrahótelsins , sem opnað var í maí síðastliðnum , hefði stytt legutíma á sjúkrahúsinu . Sólrún segir að nýtingin á sjúkrahótelinu hafi verið mjög góð . Hún sé nú 85 - 87% en hafi dottið aðeins niður um jól og áramót . Alls hafa um 2.700 einstaklingar gist á sjúkrahótelinu frá því það var opnað . Í umfjöllun um mál þetta í Morgunblaðinu í dag segir Sólrún að meira og minna hafi verið fullbókað á hótelinu frá opnun og hópurinn sem nýti sér þjónustuna sé afar fjölbreyttur . Hún kveðst telja að það muni um að margir flytji sig yfir á sjúkrahótelið eftir að hafa farið í aðgerðir en meira þurfi til . Meðaldvalartími á sjúkrahótelinu er 4,6 nætur .